Nous Huedes de Ranz, sires de Poupet dessus Salins, chevaliers, faisons savoir à touz que nous tenons et devons tenir, nous et nostres hoirs, em fié et em homage ligement, nostre chastel de Poupet et toutes les appartenances et toutes les appendises doudit chastel de Poupet, de très noble baron et puissant mons. Jehan de Chalon, seignor d’Arlay, nostre très bien amé seignor; douquel chastel de Poupet et de toutes les appartenances et appendises d’icelui nos sommes entrez en son homenoys, et li avons reconui et reconuissons estre de son fié ligement, par devant religieuses personnes mons. Symon, abbey de Bame, dan Guillaume, abbé dou Mont-Sainte-Marie, et par devant noble chevaliers mons. Girart d’Arguel, mons. Huedon, signor de Monferrant, mons. Huedon de Toraise, mons. Villaume Le Maire, mons. Pierre de Husies, Huguon de Toraise, escuier, Oudet de Chastelnuef, Huguon Colon, de Besençon, clercs, notour (sic) de la court de Besencon. En tesmoignage de laquel chose, nos avons fait seeler cez lettres dezdit abbés de Balme et dou Mont-Sainte-Marie, et Huedes de Toraise devantdiz, à la priere doudit mons. Huedon de Ranz, en tesmoignage de verité, avons mis nous seauz en ces lettres, données le dymenche après les witives de la nativité saint Jehan Baptiste, l’an de grace mil CCC et nuef.